Lewis effe moedeloos ná Max weer wen | Netwerk24
27 Junie 2021 18:18
"Ons kort verbeteringe, of dit nou aan die enjin of die motor se vlerk moet wees, dit weet ek nie."
Dit was die versugting van Lewis Hamilton ná hy Sondag in die Steiermarkse Grand Prix in Spielberg, Oostenryk, weer moes sien hoe 'n Red Bull-renmotor voor sy Mercedes oor die eindstreep jaag.
Max Verstappen Sondag ná die Steiermarkse Grand Prix in Oostenryk. Foto: Getty Images
Max Verstappen het sy vierde Grand Prix van die seisoen gewen en dit was ook die vierde keer agtereenvolgens dié seisoen dat Red Bull 'n wedren wen.
Dit is die eerste keer sedert 2013 dat Mercedes nie daarin kon slaag om in vier agtereenvolgende wedrenne eerste te eindig nie.
"Dit was 'n taamlik eensame wedren. Ek het by daardie ouens (Red Bull) probeer bly, maar met die spoed wat hulle het, was dit moeilik," het Hamilton ná die wedren gesê.
Dis toe dat hy hom by die Mercedes-baas, Toto Wolff, aangesluit het en gesê het sy motor kort meer spoed, anders gaan hy nie gou weer wen nie.
"Dis nie 'n geheim nie. Red Bull het tans die vinnigste pakket. Ons sal ons gereedskap en ons intelligensie moet gebruik om ons motors te verbeter," het Wolff al voor die wedren gesê.
Verstappen het eerste weggespring en eerste geëindig.
Lewis Hamilton bekyk sy motor nadat hy tweede geëindig het. Foto: Reuters
"Ek het dadelik die goeie balans in die motor gevoel. Ons het net gesorg dat ons by die beplande ronde-tye hou en dit het regtig goed gewerk," het hy gesê.
Met sy oorwinning het Verstappen nou die gaping tussen hom en Hamilton na 18 punte op die puntelys gerek.